Kleinrooibandsuikerbekkie

Die kleinrooibandsuikerbekkie (Cinnyris chalybeus) is 'n redelik mak, algemene en byna endemiese standvoël of rondswerwer in Suid-Afrika. Hulle word in uiteenlopende natuurlike tot stedelike habitatte aangetref, en kan buite die broeityd hoogs nomadies wees in hul soeke na nektarbronne. Die spesie word nie bedreig nie, en toon aanpassings by onder meer bloekomplantasies, waar hul getalle gedy.

 Identifikasie 
duimnael|links|'n Jongvoël by wildedaggablomme te Rondevlei-natuurreservaat, Kaapstad
Die volwassenes is 11 tot 12 cm lank. Hulle is helder glansgroen oor die kop-, nek-, mantel- en kleiner vlerkdekvere. 'n Blou borsband onderstreep die groen keel, gevolg deur 'n redelik dun, helder glansrooi borsband. Die res van die onderkant is grysbruin met 'n swartbruin stert, slag- en hoofdekvere. Hul oë is bruin en die snawel en pote swart. Die wyfies het uitsluitlik somber kleure – 'n grysbruin rugkant teenoor grysgeel aan die onderkant. Hierdie spesie is kleiner as die grootrooibandsuikerbekkie wat 'n dikker en langer snawel het, asook 'n breër rooi borsband.

Gewoontes
Hulle voed op nektar maar vreet ook insekte en hul larwes. Onder die plantgenera waarvan die blomme hulle lok is Cunonia, Leonotis, Salvia, Lycium, Erica en Aloe. Hulle is veral nomadies in die weste en droër gebiede. Hul vlug is vinnig en dartelend. In die winterreënvalgebied strek hul broeityd van Julie tot November, en in die somerreënvalgebied van Augustus tot Desember. Die meitjie-koekoek is 'n aangetekende nesparasiet.

 Habitat 
Enige boomryke gebiede in die winterreënvalstreek, kreupelbos in die Karoo en kusstrook, benewens fynbos, immergroen bos en woudrande. Biome waarin hulle mees algemeen aangeteken word is fynbos, afromontane woud, vetplantkaroo en die Oos-Kaapse valleibosveld. In die Karoo oorvleuel hul habitat met dié van die Namakwa-, en in die suide, middellande en platorand met die grootrooibandsuikerbekkie, maar verskillende mikrohabitatte word benut.

 Verspreiding 
Kom voor in die weste van Suid-Afrika insluitend die kusstrook tot aan die suidkus, en noordwaarts langs die Natalse en Transvaalse Drakensberge tot in die Soutpans- en Blouberge. Vier subspesies word erken. Die nominaatsubspesie het die dunste rooi borsband, en C. c. subalaris die breedste.

 C. c. chalybeus — Swartland, fynbosgebiede en Kaapse Plooiberge
 C. c. albilateralis (Winterbottom, 1963) — Namakwaland, Karoo en Albanie-ruigtes
 C. c. subalaris Reichenow, 1899 — KwaZulu-Natal en Transkei
 C. c. capricornensis (Roberts, 1936) — Transvaalse Drakensberg, 'n geïsoleerde subspesie

 Geluid 
'n Skerp tjiep-tjiep roep. Ook 'n aangename deuntjie bestaande uit 'n vinnige aflewering van hoë note, waartydens die twee geel pektorale kwassies uitgeveer mag word.

 Ander name 
 Afrikaans: Kleinvaalpenssuikerbekkie
 Engels: Southern (lesser) double-collared sunbird
 Duits: Halsbandnektarvogel

 Sien ook 
 Alfabetiese lys van Suid-Afrikaanse voëls
 Lys van Suid-Afrikaanse voëls (gegroepeer)
 Lys van Suider-Afrikaanse voëls volgens wetenskaplike name

 Verwysings 

 Bron 
 Sasol Voëls van Suider-Afrika. Struik Nature. Vierde Uitgawe 2011. 

Kategorie:Suikerbekkies